בס"ד , אלול תשפ"ג , פרשות ניצבים – וילך

**לבניי היקרים לי מאוד ולהוריהם**

**שלום וברכה.**

סיימנו היום את השבוע הראשון מתחילת השנה, והאמת היא שאם מסתכלים מה עברנו בשבוע זה לא מאמינים, כיוון שלאחר השבוע ניתן לומר שההרגשה היא שאנו כבר לומדים תקופה ארוכה. ב"ה קיבלנו את הבנים לפי מחזורים, התחלנו ללמוד , כל הישיבה התחילה ללמוד את הספר החשוב "מסילת ישרים" , מהדורה מיוחדת שנכתבה לע"נ של מו"ר הרב חיים דרוקמן זצ"ל , התחלנו ב"ה לומר סליחות כבר מהיום הראשון ובע"ה כולנו מצפים להתוועדות שתתקיים אי"ה במוצאי שבת הקרוב , הכנה לסליחות הראשונות של בני אשכנז והכנה לימים הנוראים. בשבוע הקרוב נקיים אי"ה ערבי לימוד הורים ובנים ונתכונן יחד לראש השנה הבעל"ט כבר בשבת הבאה .

**מה היה עוד השבוע ??**

**חנכנו את 5 הכיתות החדשות** . השבוע נחנכו 5 כיתות חדשות בבניין התיכון. הכיתות עברו שיפוץ וחידוש מלא מהמסד ועד הטפחות כולל מזגנים, צביעה, מערכת חשמל וחידוש המסדרון .  ראש העיר מר יוסי ברודני הגיע עם פמלייתו מהעירייה לברך את צוות הישיבה בברכת שנה טובה והצלחה רבה בשנה"ל תשפ"ד , ולחנוך את הכיתות החדשות . ברכנו את ראש העיר ואת פמלייתו , וזאת ההזדמנות לומר שוב – תודה רבה על כל העשייה המבורכת לעיריית גב"ש והעומד בראשה מר יוסי ברודני, ולמרכז יב"ע ולעומד בראשה – המנכ"ל מר אלחנן גלט.

**מה עומד לפנינו עד היציאה לחופשת יוהכ"פ ???**

1. **החל מיום ראשון הקרוב קיימנו מנייני סליחות בנוסח עדות המזרח ותימן**. החל מיום ראשון הקרוב יצטרפו לסליחות בני אשכנז. **הסליחות מתחילות בשעה 7:30 . תפילת שחרית משותפת מתחילה 8:00.** מנין  סליחות במנהג יהודי תימן מתקיים בבית מדרש קרמר ומנין סליחות הנוסח עדות המזרח בבית מדרש סירוטקין. מבקש להקפיד על עמידה בזמנים.
2. **התוועדות חסידית לקראת הימים הנוראים תתקיים במוצאי שבת הקרובה פרשת ניצבים וילך -  ליל התחלת אמירת הסליחות למנהג האשכנזים.** הערב יתקיים בחדר האוכל של הישיבה בתאריך כ"ג  באלול בשעה 21:15 . ההורים וכל בני הישיבה מוזמנים לערב חשוב זה .
3. **כיתות י' - סמינריון ימי התשובה בגליל- בין קדושים וקדושה .** בימים שלישי ורביעי ד'-ה' בתשרי תשפ"ד,

הבנים יצאו לסמינריון בגליל. הבנים יבקרו בצפת , בעכו ובמבצר יחיעם. הבנים ילמדו על מקדשי השם מתקופת התנאים, הראשונים, חכמי צפת וגיבורי דור התקומה. כל כיתה תזכה למדריך של מדרשת ראש פינה/ צפת. הלינה תהיה באכסניית אנ"א -פקיעין.  המורה הוותיק להיסטוריה- מר אבי דסקל ילווה את הסיורים.

1. **ערבי הורים ובנים כיתות ז' , ח' , ט' , י' –** השבוע אי"ה יתקיימו ערבי לימוד להורים ולבנים לקראת ראש השנה. אנו מצפים להורים רבים שיבואו ללמוד מעט עם הבנים, ונתכונן יחד לראש השנה .
2. **כיתות י"ב** – יצאו השבוע ליום עיון בישיבת ההסדר בשעלבים. הבנים ייפגשו עם ראש הישיבה הרב מיכאל יימר, עם רמי"ם מהישיבה , וילמדו חברותות עם בני ישיבת ההסדר.
3. **כיתות י"א – י"ב יציאה לסמינריונים** – בני כיתות י"א יצאו אי"ה לסמינריון בירושלים בישיבות מרכז הרב , הר המור וסיור בעיר דוד , וכיתות י"ב יצאו לסמינריון בצפון בישיבות ההסדר במעלות ובישיבת חיספין ברמת הגולן . כמובן שהסמינריונים יעסקו בענייני דיומא – ההכנה לקראת הימים הנוראים.
4. **כיתות י' – י"א – י"ב** . חמישים שנה למלחמת יום הכיפורים . בין כסה לעשור יגיע לישיבה תא"ל בן ציון(בני) טרן וירצה לפני התלמידים בנושא – 50 שנה למלחמת יוהכ"פ. תא"ל טרן השתתף ופיקד על הקרבות בחווה הסינית, חציית התעלה ועוד...
5. נזכה בשבועיים הרובים לשמוע שיחות רבות בנושאי הימים הנוראים , ובע"ה אני אמסור שיעורים לבנים בענייני דיומא.

ועתה לשבת פרשת ניצבים, שבת האחרונה של השנה.

**בספרים קדמונים כתוב שלשבת זו יש עוצמה לתקן את שבתות השנה כולה. במידה ואנו יושבים ועוסקים בתורה במשך השבת , מתפללים כנדרש ומקיימים את מצוות כיבוד אב ואם מתוך עוצמה , אנו זוכים לשכר גדול שכאילו קיימנו את כל שבתות השנה מתוך עשייה חיובית מעין זו של השבת האחרונה בשנה – שבת שאנו עומדים לפניה.**

**מצוות התשובה – פרשת ניצבים**

**נאמר בפרשה :**

**כִּי הַמִּצְוָה הַזֹּאת אֲשֶׁר אָנֹכִי מְצַוְּךָ הַיּוֹם לֹא נִפְלֵאת הִוא מִמְּךָ וְלֹא רְחֹקָה הִוא: לֹא בַשָּׁמַיִם הִוא לֵאמֹר מִי יַעֲלֶה לָּנוּ הַשָּׁמַיְמָה וְיִקָּחֶהָ לָּנוּ וְיַשְׁמִעֵנוּ אֹתָהּ וְנַעֲשֶׂנָּה: וְלֹא מֵעֵבֶר לַיָּם הִוא לֵאמֹר מִי יַעֲבָר לָנוּ אֶל עֵבֶר הַיָּם וְיִקָּחֶהָ לָּנוּ וְיַשְׁמִעֵנוּ אֹתָהּ וְנַעֲשֶׂנָּה: כִּי קָרוֹב אֵלֶיךָ הַדָּבָר מְאֹד בְּפִיךָ וּבִלְבָבְךָ לַעֲשֹׂתוֹ: (דברים, ל', יא - יד).**

יש מחלוקת בין הפרשנים, על איזו מצווה מדבר הכתוב. האם זו כל התורה כולה, והלשון היא "מצווה". ( זו אפשרות ראשונה שמעלה הרמב"ן) או המצווה היא מצוות התשובה. אם "המצווה" הכתובה בפסוק היא כל התורה כולה, מה המשמעות של " לא בשמים היא...בפיך ובלבבך לעשותו"?

הרמב"ן אומר ש-"המצווה הזאת" מתייחס לתורה כולה.

**ברצוני לדבר על האפשרות השנייה, ש" המצווה הזאת" היא מצוות התשובה.**

האדם העומד לפני ראש השנה , ומשתדל מאד להתכונן כראוי ליום הדין, יכול לומר לעצמו:" אין סיכוי"... " מה אני כבר יכול לשנות ממצבי היום".." זה גדול עלי... זה רחוק ממני " אומרת לו התורה הקדושה- זו בחירה חופשית שלך , אין תירוצים... הכול בידך. לא מצפים ממך להיות משה רבנו אלא להיות זושא....תהיה אתה, במקומך, במקום הכי נכון וגבוה שאתה יכול להיות בו.

**וכך כתב ר' נתן מנמירוב שהיה תלמידו המובהק של ר'**[**נחמן מברסלב**](https://he.wikipedia.org/wiki/%D7%A0%D7%97%D7%9E%D7%9F_%D7%9E%D7%91%D7%A8%D7%A1%D7%9C%D7%91)**, מפיץ תורתו המרכזי ומנהיגה-בפועל של**[**חסידות ברסלב**](https://he.wikipedia.org/wiki/%D7%97%D7%A1%D7%99%D7%93%D7%95%D7%AA_%D7%91%D7%A8%D7%A1%D7%9C%D7%91)**אחרי מות רבו. כך הוא כותב בליקוטי הלכות:**

...וְסִיֵּם הַמִּקְרָא, "כִּי קָרוֹב אֵלֶיךָ הַדָּבָר מְאֹד בְּפִיךָ וּבִלְבָבְךָ לַעֲשֹׂתוֹ". הַיְנוּ כִּי אֵין הַקָּדוֹשׁ בָּרוּךְ הוּא בָּא בִּטְרוּנְיָא עִם בְּרִיּוֹתָיו, וְאֵין הַקָּדוֹשׁ בָּרוּךְ הוּא חָפֵץ מֵהָאָדָם שֶׁיַּעֲלֶה לַשָּׁמַיִם, דְּהַיְנוּ שֶׁיַּעֲשֶׂה עֲבוֹדוֹת גְּבוֹהוֹת דַּוְקָא מַה שֶּׁאֵין בְּכֹחוֹ לַעֲשׂוֹת. רַק ה' יִתְבָּרַךְ חָפֵץ מֵהָאָדָם שֶׁיַּעֲשֶׂה מַה שֶּׁאֶפְשָׁר לוֹ לְפִי מַדְרֵגָתוֹ, דְּהַיְנוּ שֶׁיֵּלֵךְ מִדַּרְגָּא לְדַרְגָּא בִּבְחִינַת "סֻלָּם מֻצָּב אַרְצָה וְרֹאשׁוֹ מַגִּיעַ הַשָּׁמַיְמָה" (בראשית, כ"ח, יב), שֶׁצְּרִיכִין לֵילֵךְ מִדַּרְגָּא לְדַרְגָּא. נִמְצָא שֶׁאֵין הָאָדָם צָרִיךְ כִּי אִם לַעֲבֹד אֶת ה' יִתְבָּרַךְ לְפִי מַדְרֵגָתוֹ, דְּהַיְנוּ שֶׁיִּמְשֹׁךְ עַצְמוֹ מְעַט מְעַט כְּמוֹ שֶׁאָנוּ מְבַקְּשִׁין בְּכָל בֹּקֶר "שֶׁתַּרְגִּילֵנוּ בְּתוֹרָתֶךָ", "שֶׁתַּרְגִּילֵנו"ּ דַּיְקָא כַּנַּ"ל. נִמְצָא שֶׁאֵין הָאָדָם צָרִיךְ כִּי אִם לְהִתְקָרֵב וְלַעֲלוֹת לְהַמַּדְרֵגָה הַקְּרוֹבָה אֵלָיו מְאֹד כַּנַּ"ל. וְזֶהוּ "לֹא בַּשָׁמַיִם הִוא" (דברים, ל', יב) וְכוּ' שֶׁאֵין אַתָּה צָרִיךְ לַעֲלוֹת לַשָּׁמַיִם כַּנַּ"ל, "כִּי קָרוֹב אֵלֶיךָ הַדָּבָר מְאֹד בְּפִיךָ וּבִלְבָבְךָ לַעֲשֹׂתוֹ". כִּי בֶּאֱמֶת הַתּוֹרָה וְהָעֲבוֹדָה שֶׁאַתָּה צָרִיךְ לְקַיֵּם כְּפִי רְצוֹנוֹ יִתְבָּרַךְ הוּא קָרוֹב אֵלֶיךָ מְאֹד, כִּי אֵין אַתָּה צָרִיךְ רַק לְהִתְגַּבֵּר לַעֲלוֹת מִמַּדְרֵגָה לַמַּדְרֵגָה הַסְּמוּכָה, שֶׁהִוא קְרוֹבָה אֵלֶיךָ מְאֹד. וְעַל זֶה אַתָּה מֻזְהָר בְּפִיךָ וּבִלְבָבְךָ לַעֲשֹׂתוֹ... (ליקוטי הלכות, הלכות תרומות ומעשרות, הלכה ג' אות י) .

רבי נתן מחנך אותנו לא לקפוץ גבוה מידי... תטפס בסולם שלך, "לא בשמים"! **במה שנכון לך !!!**

**דברים דומים כותב ר' צדוק הכהן מלובלין,** ומוכיח זאת מדיוק בפסוק:

וכדי שלא ייפול לב האדם עליו מזה שרואה ומרגיש בנפשו שיש לו נפש נמוכה שאין בכוחו להגיע למדרגות גבוהות, וגם אין לו רב כזה שיוכל ללמוד ולקבל ממנו. עם כל זה לא יאמר נואש לנפשו ועל זה אמר "לא בשמים" וגו', דבאמת דברי תורה קרובים לכל אדם, "כי קרוב אליך הדבר מאד בפיך ובלבבך" ,הדיוק הוא , כל אחד כפי מה שהוא. ועל כן אמר זה לשון יחיד, אף שפתח לשון רבים, "לנו" "וישמיענו", "ונעשנה" (שם, יב). דרצה לומר דגם כי רחמנא ליבא בעי, ואיך שהוא עומד, גם אם יש לו נפש נמוכה מאד, אם ייתן על לבו לעשות עבודתו המוטלת עליו לפי כוחו ושכלו, יהולל בפיו על ידי תורה ותפילה, הוא חשוב מאד לפניו יתברך... (פרי צדיק, דברים, פרשת נצבים, אות י"ז).

"מי יעלה לנו.....וישמיענו" בלשון רבים. "בפיך ובלבבך" בלשון יחיד.

אדם נמדד **לפי ליבו שלו**.." רחמנא ליבא בעי". עלייה רוחנית של כל אחד לפי הכוחות שיש בו ללא התייחסות לאחר .

**"לשמוע קול שופר"**

רוב הראשונים והרמב"ם , סוברים שעיקר המצווה היא **השמיעה** לקול השופר , וכך אומר הרמב"ם :"והמצווה היא שציוונו **לשמוע** קול שופר ביום ראשון מתשרי, והרמב"ם מרחיב בתשובה קמ"ב בשו"ת הרמב"ם :"וזה שהמצווה המחוייבת אינה התקיעה, **אלא שמיעת התקיעה....**ואין אנו תוקעין, אלא כדי לשמוע, כמו שהמצווה היא ישיבת הסוכה ולא עשייתה, ואין אנו עושין (סוכה) אלא כדי לישב , ולכן נברך לישב ולא לעשות, **ונברך לשמוע קול שופר , ולא נברך על תקיעת שופר.**

יוצא מדבריו – שהמצווה העיקרית בראש השנה אין בה מעשה, ולא דיבור אלא קיומה בשמיעה בלבד.

**מה עניין השמיעה ??** בד"כ , אנו נמנעים מלהקשיב לזולת . אנו נוטים להביע דעה , להתווכח, להשמיע את קולנו ותמיד אנו בטוחים שהצדק עמנו. בראש השנה נפתח חלון אחר, חלון של הזדמנות חדשה. בזמן התקיעה כולנו קשובים וכולנו שווים. אנו עומדים כאיש אחד ובלב אחד, ללא התנשאות וללא גאווה כלפי האחר. ייתכן לומר שתקיעת השופר בראש השנה היא בעצם חזרה על מעמד הברית בפרשת ניצבים – "אתם ניצבים כולכם". כולם יחד ללא מעמדות, ללא קנאה וללא גאווה . ה- "ביחד" של כולנו זוהי בעצם הברית שאנו כורתים עם ה' בראש השנה.

**ניתן לומר עוד דבר יפה בעניין זה.**

התורה כותבת בתחילת הפרשה : **"מחוטב עציך עד שואב מימיך".** לכאורה ביטוי זה קשה מאוד. אם היה כתוב מ- "העשיר והנשיא ועד שואב מימיך וחוטב עציך" היינו מבינים כיוון ששניהם הם בתחתית הסולם של החברה.

אך מה הפרוש – "מחוטב עציך ועד שואב מימיך", הרי הם – שניהם, מצויים בתחתית הסולם ???

הספורנו אומר , שהתורה רוצה לחדש לנו שאפילו בחברה הנחותה יש מעמדות. לפיו הכוונה שעומדים בברית זו מראשי החוטבים עד אחרון שואבי המים. כדי להבין את העניין חייבים לומר דבר תורה חסידי ששמעתי בישיבתי – ישיבת כרם ביבנה .

**הארה חסידית .**

אם נתבונן במעשה של כל אחד מהשניים נבחין כי אינה דומה מלאכתו של חוטב העצים לזו של שואב המים. חוטב העצים עוקר, כורת וגודע עצים חיים, ממש פוגע בנוף ובטבע. מלאכתו גם נעשית בגרזן שהוא כלי משחית.

פעולת שואב המים שונה. ממש הפוך מחוטב העצים – הוא מעלה את המים ממעמקי הבאר, עם שאיבתו הוא מגביר את המעיין ועם המים ששאב הוא מרווה את צימאונו של האדם ומשקה את הצומח.

אומרים בעלי החסידות שצריך לשים לב לדבר נוסף : כיצד חוטב העצים ושואב המים עושים את פעולתם ??

חוטב העצים מתרחק מן העץ כאשר הוא מניף עליו את הגרזן, וככל שהוא רוצה להגביר את עוצמת המכה על העץ הוא מתכופף יותר לאחור. מאידך, שואב המים, שבא לשאוב מים מהבאר מתכופף לעבר המעיין והבור. ככל שהוא מבקש לשאוב יוצר, כך הוא מכופף את גבו, והוא מוכן להשפיל עוד את הגב על מנת להביא מים וברכה לעולם.

לפי"ז מובן למה כתוב : "מחוטב עציך עד שואב מימיך" . אמנם אין ביניהם הבדלי מעמדות אך יש הבדל משמעותי במהות העבודה. החוטבים שכורתים וגודעים חיים לעץ הם משחיתים והם הנחותים ביותר, ומאידך שואבי המים מהווים סמל של מופת שמחיים אחרים ופועלים לפיתוח העולם. א"כ הפירוש הזה לא רק בא לומר שיש מעמדות גם אצל הנחותים כפי שפירש הספורנו, אלא הרבה יותר מכך- שיש כאן מהויות שונות.

ואיך כל זה קשור אלינו, לראש השנה ?? כולם מתייצבים ללא שום הבדלים ונסקרים בסקירה אחת ע"י ה' ביום הדין, וכולם צריכים לתת דו"ח לפני ה' יתב' על מהות עבודתם.

**הייתי מבקש לתת אור נוסף בקשר לברית זו, וכפי שראינו אנו חוזרים לברית זו מידי שנה – בראש השנה.**

אנו צריכים לזכור שהברית כפי שראינו נכרתה עם כל עם ישראל בכל המעמדות, כולם עומדים בשורה אחת וכורתים ברית עם ה'. התורה אף מדגישה כי אין מדובר בציבור שנכח בכריתת הברית בלבד, אלא "ולא אתכם לבדכם אנוכי כורת את הברית הזאת ...כי את אשר ישנו פה ואיננו פה היום...".הברית הזאת נכרתת לאורך הדורות וכולנו ניצבים לפני ה' כיחידה אחת.

ישנו כלל שאומר – **"כל ישראל ערבין זה בזה".** כולנונמצאים בסירה אחת וכולנו אחראים לעם ישראל כולו. אנו לא יכולים לומר "אני את נפשי הצלתי". אנו – בני הציונות הדתית צריכים לדאוג לשאיפה לקדם את הנאמנות לברית זו, את קיום המצוות ואת הנאמנות לתורה של כלל ישראל.

בימים אלה , לפני ראש השנה הקרב ובא, אנו נעמוד כאומה לפני ה' יתב' ויש כמה דברים שצריכים להטריד אותנו כאומה. כמות האלימות ושפיכות הדמים , האמת והיושר, בעיות הביטחון של עם ישראל, המצוקה החברתית ועוד. אין אנו יכולים לעמוד בתפילות בראש השנה ולהתפלל מתוך כוונת – "אני את נפשי הצלתי" , יש לנו אחריות כוללת כי אנו חלק מכלל הציבור .

נשתדל כולנו להשיב את האומה ולהתפלל עליה שבע"ה כולם יהיו נאמנים לעניין החברתי בארץ ולקיום המצוות, ורק כך נוכל לקיים את הברית ולקבל את השנה החדשה בברכה. במיוחד אחרי שנה שהמחלוקות מרובות , ויש אי שקט בעמנו אנו חייבים להתפלל על עמנו , יש לנו אחריות גדולה לעמנו , וזו היא שליחותנו בשנה זו.

שבת שלום ושנה טובה בריאה ושמחה

אוהבכם ומוקירכם מאוד

שרגא פרוכטר – ראש הישיבה

**הודעות להורים .**

1. **ערבי הורים ובנים שיתקיימו אי"ה השבוע בישיבה.**

כיתות ז' – ביום שני כ"ה אלול 11/9 בשעה 19.00 בבית המדרש הגדול .

כיתות ח' – ביום רביעי כ"ז אלול 13/9 בשעה 19.00 בבית המדרש הגדול.

כיתות ט' – י' – ביום שלישי כ"ו אלול בשעה 19.00 בבי המדרש הגדול .

1. **כיתות י"א – י"ב .- בעיית הפלאפונים בחיינו** .

ביום שני הקרוב כ"ה אלול 11/9 תתקיים שיחה של הרב אורי כהן מחבר הספר "בין אדם למכשירו". השיחה חשובה ומרתקת .

1. **סיור גיבוש – כיתות ז'** .

בני כיתות ז' יצאו אי"ה ביום שלישי הקרוב כ"ו אלול 12/9 לסיור גיבוש בנחל כלח – גלים בכרמל. לאחר מכן הבנים יקנחו בעתלית בתוכנית מאתגרת עם נציגות כיתות י"ב .

צפו להפתעות .......................